b'\n_START_ARTICLE_\nSant Jaume d\'Espolla\n_START_SECTION_\nDescripci\xc3\xb3\n_START_PARAGRAPH_\nEsgl\xc3\xa9sia de planta rectangular, orientada a tramuntana, que consta de tres naus i coberta a doble vessant. La nau central t\xc3\xa9 una al\xc3\xa7ada major que les laterals i en els seus murs exteriors s\'hi ha practicat una s\xc3\xa8rie de contraforts que descansen sobre els sostres, a una vessant, de les naus laterals. A una banda de l\'edifici queda adossat el campanar que consta de dos cossos: una torre de planta quadrada amb r\xc3\xa0fec de totxo sobre la que es disposa el campanar de planta octogonal amb quatre obertures d\'arc de mig punt, rematades per una c\xc3\xbapula feta de totxo. Mentre que la torre ha estat arrebossada el cos octogonal deixa al descobert el parament de mur original fet de pedruscall. L\'acc\xc3\xa9s al campanar es fa mitjan\xc3\xa7ant una escala de pedra adossada al mur occidental de l\'esgl\xc3\xa9sia. La fa\xc3\xa7ana, molt senzilla des d\'un punt de vista decoratiu, presenta una porta de llinda emmarcada per carreus de pedra ben escairats, un n\xc3\xadnxol d\'arc de mig punt i un \xc3\xb2cul en la part superior. Tota la fa\xc3\xa7ana ha estat arrebossada contr\xc3\xa0riament a la resta de l\'edifici on s\'hi ha deixat al descobert el parament fet de pedruscall lligat amb argamassa. En alguns trams de mur l\'aparell \xc3\xa9s de lloses de pissarra i fragments de terrissa units amb argamassa (soluci\xc3\xb3 molt comuna a construccions del segle XVIII que trobem als voltants). A l\'interior les voltes s\xc3\xb3n de can\xc3\xb3 i de llunetes.\n_START_SECTION_\nHist\xc3\xb2ria\n_START_PARAGRAPH_\nSembla que la torre campanar \xc3\xa9s en bona part rom\xc3\xa0nica (segles XII-XIII). A la fa\xc3\xa7ana principal, encarada al migdia, trobem una inscripci\xc3\xb3 "1786". L\'esgl\xc3\xa9sia \xc3\xa9s per tant un edifici d\'origen rom\xc3\xa0nic que va ser totalment reformada el segle XVIII. S\'esmenta per primer cop el 1226 (Sancti Jacobi de Spolla). Apareix tamb\xc3\xa9 en el fam\xc3\xb3s document de 884 (vegeu Sant Esteve de Cantallops, Sant Juli\xc3\xa0 de Rab\xc3\xb3s) segurament fals, en el que s\'afirma la seva pertinen\xc3\xa7a al Monestir de Sant Quirze de Colera.'